b'\n_START_ARTICLE_\nErik Balling\n_START_SECTION_\nUddannelse\n_START_PARAGRAPH_\nEfter studentereksamen l\xc3\xa6ste Balling i to \xc3\xa5r til dyrl\xc3\xa6ge ved Landboh\xc3\xb8jskolen.\n_START_SECTION_\nKarriere\n_START_PARAGRAPH_\nBallings filmkarriere begyndte 2. januar 1946, hvor han som 22-\xc3\xa5rig blev ansat p\xc3\xa5 Nordisk Film. I de n\xc3\xa6ste fem \xc3\xa5r arbejdede han som runner, instrukt\xc3\xb8rassistent, produktionsleder og indspilningsleder ved selskabets studier i Valby.  _NEWLINE_Hans instrukt\xc3\xb8rdebut var filmen Adam og Eva fra 1953. I 1956 instruerede han Danmarks f\xc3\xb8rste farvefilm Kispus. Erik Balling er bedst kendt for sin serie p\xc3\xa5 de f\xc3\xb8rste 13 Olsen-banden-film samt som instrukt\xc3\xb8r af tv-serierne Matador og Huset p\xc3\xa5 Christianshavn._NEWLINE_Ballings produktion er stor og omfatter adskillige danske klassikere. Som instrukt\xc3\xb8r sp\xc3\xa6ndte han vidt, og han instruerede op gennem 1960\'erne komedier som Sommer i Tyrol, filmene om Poeten og Lillemor, Martha samt Frede-filmene (Sl\xc3\xa5 f\xc3\xb8rst, Frede og Slap af, Frede)._NEWLINE_Sidstn\xc3\xa6vnte var if\xc3\xb8lge Balling selv et forstudie til hans st\xc3\xb8rste biografsucces, Olsenbanden-filmene, der var med til at holde adskillige danske biografer oven vande gennem 1970\'erne, hvor branchen ellers var tr\xc3\xa6ngt. Den popul\xc3\xa6re serie om de tre antihelte Egon, Benny og Kjeld, der sj\xc3\xa6ldent eller aldrig har succes med Egons geniale planer, markerer en milep\xc3\xa6l i dansk filmhistorie. Filmene er kendetegnet ved stor fort\xc3\xa6llegl\xc3\xa6de, fantastisk timing samt en dyb sympati for de sm\xc3\xa5 i samfundet. Balling instruerede 13 film om banden i perioden 1968-1981. I 1998 blev der indspillet en film, nummer 14, hvor Balling alene fungerede som konsulent._NEWLINE_Tv-serien Matador er Erik Ballings andet store bidrag til dansk popul\xc3\xa6rkultur. Serien fra 1978-1982, der handler om livet i en dansk provinsby i \xc3\xa5rene 1929-1947, blev en massiv succes, der fortsat \xe2\x80\x93 mere end 35 \xc3\xa5r efter sin tilblivelse \xe2\x80\x93 oftest n\xc3\xa6vnes som alle tiders bedste danske tv-serie. Erik Balling havde tidligere lavet tv-serien Huset p\xc3\xa5 Christianshavn fra begyndelsen af 1970\'erne. Midt om Natten blev Erik Ballings sidste film som instrukt\xc3\xb8r.\n_START_SECTION_\nSelvbiografi\n_START_PARAGRAPH_\nI 1998 udgav han selvbiografien Som barn var jeg voldsomt hidsig.\n_START_SECTION_\nFamilie\n_START_PARAGRAPH_\nErik Balling var s\xc3\xb8n af pr\xc3\xa6st og senere provst Ejnar Leth Balling og tandl\xc3\xa6ge Cornelia Karla Maria van Vugt. Han var f\xc3\xa6tter til kirkehistorikeren Jakob Balling.\n_START_SECTION_\nGravsted\n_START_PARAGRAPH_\nHan ligger begravet p\xc3\xa5 Gentofte Kirkeg\xc3\xa5rd.\n_START_SECTION_\nH\xc3\xa6der\n_START_PARAGRAPH_\nNyborg byr\xc3\xa5d besluttede den 10. oktober 2017, at pladsen ved biografen p\xc3\xa5 hj\xc3\xb8rnet af V\xc3\xa6gtergade og N\xc3\xb8rrevoldgade skulle navngives "Erik Ballings Plads". Erik Balling blev f\xc3\xb8dt i Nyborg og boede i byen, indtil familien flyttede til K\xc3\xb8benhavn i 1935. Pladsen blev \xc3\xa5bnet af Lise N\xc3\xb8rgaard den 25.oktober 2017.'